b"\n_START_ARTICLE_\nFestes de Sant Vicent Ferrer a la Vall d'Uix\xc3\xb3\n_START_SECTION_\nHist\xc3\xb2ria\n_START_PARAGRAPH_\nL'inici d'aquestes festes se situa en el segle XVII, quan els mateixos vallers van materialitzar la seua devoci\xc3\xb3 pel sant amb la construcci\xc3\xb3 de l'ermita hom\xc3\xb2nima. Per\xc3\xb2, i d'acord amb els documents guardats a l'Arxiu de l'esgl\xc3\xa9sia de la Mare de D\xc3\xa9u de l'Assumpci\xc3\xb3, la primera refer\xc3\xa8ncia a les festes \xc3\xa9s del 1775, en qu\xc3\xa8 consta que l'organitzaci\xc3\xb3 anava a c\xc3\xa0rrec dels clavaris._NEWLINE_Fins al segle XX, per\xc3\xb2, la festa va romandre inalterada. Entre d'altres, el fet m\xc3\xa9s destacable va ser la fundaci\xc3\xb3, el 1973, de la comissi\xc3\xb3 de festes, que garantiria la continu\xc3\xaftat de la festa.\n_START_SECTION_\nPrograma d'actes\n_START_PARAGRAPH_\nEls primers actes oficials tenen lloc setmanes abans de l'inici de les festes, entre els quals destaquen la presentaci\xc3\xb3 del programa de festes o el col\xc2\xb7loqui taur\xc3\xad. Per\xc3\xb2, l'acte m\xc3\xa9s important t\xc3\xa9 lloc el dissabte abans de Setmana Santa, ja que es presenten les noves representants de la festa. Aquest acte va acompanyat per la llegida del preg\xc3\xb3, que convida a tots els vallers a gaudir de la festa._NEWLINE_D'altra banda, tamb\xc3\xa9 trobem curses esportives, com la Pujada a Pipa, una dura cursa de muntanya organitzada conjuntament amb el Club d'Atletisme de la Vall.\n_START_SECTION_\nPrimera setmana\n_START_PARAGRAPH_\nL'inici oficial de les festes t\xc3\xa9 lloc el dilluns de pasqua amb la disparada d'una masclet\xc3\xa0, que \xc3\xa9s encesa per la regina de les festes. Tot seguit, el centre de la festa es despla\xc3\xa7a cap al vell barranc de Randero, on durant les dues primeres jornades se celebren les conegudes vesprades de vaques, tradici\xc3\xb3 perduda als anys 60 per\xc3\xb2 recuperada per l'any 2000 amb motiu del nou mil\xc2\xb7lenni. Durant les nits se celebren els actes m\xc3\xa9s populars de les festes, com s\xc3\xb3n el cant d'albades, el concert de festes o els divertits sainets en el casal fester.\n_START_SECTION_\nCap de setmana\n_START_PARAGRAPH_\nEl primer divendres \xc3\xa9s tradicionalment inaugurada la Fira agr\xc3\xadcola, comercial i de vehicles de la Vall d'Uix\xc3\xb3, que roman oberta fins al dilluns de Sant Vicent i que cada any transforma l'avinguda del Cor de Jes\xc3\xbas i els seus carrers adjacents en un formiguer de visitants. Tamb\xc3\xa9 el mateix dia t\xc3\xa9 lloc un altre acte multitudinari, ja que actua un fam\xc3\xb3s cantant de l'Estat._NEWLINE_El dissabte comen\xc3\xa7a amb diferents actes esportius destinats a divulgar l'esport entre els m\xc3\xa9s joves. No obstant aix\xc3\xb2, aquest dissabte \xc3\xa9s fam\xc3\xb3s a la Vall perqu\xc3\xa8 s'inicia la temporada de bous al carrer, que \xc3\xa9s tradicionalment oberta amb una cercavila de cavalls. Per la nit, com \xc3\xa9s tradici\xc3\xb3 a la Vall, es trauen les taules al carrer per tal de gaudir del primer sopar de germanor._NEWLINE_A la vespra de la festa major es produeix un dels actes m\xc3\xa9s esperats i emotius, l'ofrena de flors a la Mare de D\xc3\xa9u de l'Assumpci\xc3\xb3, en el qual centenars de vallers deixen el seu ramell de flors a la seua patrona. A la nit, l'acte m\xc3\xa9s destacat \xc3\xa9s l'entrega dels Premis Sant Vicent Ferrer.\n_START_SECTION_\nDilluns de Sant Vicent\n_START_PARAGRAPH_\nEls actes comencen a les set del mat\xc3\xad amb els C\xc3\xa0ntics de l'Aurora, que conforma un dels actes m\xc3\xa9s antics de les festes. Acabada la Diana musical t\xc3\xa9 lloc el serm\xc3\xb3 a l'ermita, que acaba amb la disparada d'una gran masclet\xc3\xa0. A migdia, al Teatre Carmen Tur se celebra el Sorteig de la Caixa Sant Vicent, en qu\xc3\xa8 es repartixen centenars de premis entre els seus clients._NEWLINE_Quan el sol comen\xc3\xa7a a pondre's t\xc3\xa9 lloc l'acte m\xc3\xa9s emotiu de les celebracions, la process\xc3\xb3 amb la imatge de Sant Vicent Ferrer, on durant dues hores centenars de feligresos acompanyen la imatge pels principals carrers de la ciutat. El moment principal t\xc3\xa9 lloc a la pla\xc3\xa7a de l'Assumpci\xc3\xb3, on Sant Vicent saluda la Mare de D\xc3\xa9u de l'Assumpci\xc3\xb3 mentre totes les campanes de l'esgl\xc3\xa9sia voltegen.\n_START_SECTION_\nSegona setmana\n_START_PARAGRAPH_\nL'endem\xc3\xa0, festiu en el calendari escolar, est\xc3\xa0 dedicat plenament als xiquets. Durant tot el dia s'instal\xc2\xb7la a la placeta de Sant Vicent un parc infantil. Per la vesprada t\xc3\xa9 lloc la Trobada de Jocs tradicionals, que permet als m\xc3\xa9s joves con\xc3\xa8ixer com jugaven els seus pares i avis. Aquest divertit dia \xc3\xa9s amenitzat amb teatre, i com no, amb la degustaci\xc3\xb3 de xocolata._NEWLINE_Aquest mateix dia, i durant nou dies, se celebra la Novena al pare Sant Vicent a l'ermita._NEWLINE_Dimecres i dijous tornen les exhibicions taurines, per\xc3\xb2 tamb\xc3\xa9 les esportives, com s\xc3\xb3n els campionats de futbol i b\xc3\xa0squet. D'altra banda, un dels actes m\xc3\xa9s multitudinaris \xc3\xa9s la sarsuela que cada any prepara l'Ateneu Musical Schola Cantorum, que aconsegueix omplir de gom a gom els espais on es representa._NEWLINE_El divendres \xc3\xa9s el torn del gran sopar de festes, en el qual es degusta el plat t\xc3\xadpic valler per excel\xc2\xb7l\xc3\xa8ncia, l'empedrao, on m\xc3\xa9s de dues mil persones tenen el gust de tastar aquest plat acompanyat per les t\xc3\xadpiques manj\xc3\xb3venes valleres.\n_START_SECTION_\nFinal de festes\n_START_PARAGRAPH_\nCom el primer dissabte de festes, el dia t\xc3\xa9 un clar accent taur\xc3\xad. Aquest mateix dia es tanquen les activitats taurines de les festes amb l'exhibici\xc3\xb3 de tres nous bous al carrer. Per\xc3\xb2 no tot s\xc3\xb3n activitats taurines, ja que durant tot el dia n'hi ha una bona oferta cultural alternativa a aquestos festejos._NEWLINE_El diumenge, \xc3\xbaltim dia de festes, comen\xc3\xa7a amb la Matinal motera, en la qual participen motoristes de tot l'Estat. Per la vesprada, l'acte m\xc3\xa9s important \xc3\xa9s la representaci\xc3\xb3 d'un miracle de Sant Vicent Ferrer per part dels xiquets de l'Altar de Russafa, que cada any hi suma m\xc3\xa9s adeptes. En acabar, i com a colof\xc3\xb3, se celebra la cavalcada infantil, en la qual participen les regines de l'Altar de Russafa i les representants de les festes patronals valleres._NEWLINE_La correctraca pels carrers de la ciutat d\xc3\xb3na per tancades aquestes festivitats, que cada any guanyen visitants i import\xc3\xa0ncia.\n_START_SECTION_\nPoble de Baix\n_START_PARAGRAPH_\nEl Poble de Baix correspon al centre hist\xc3\xb2ric de l'Assumpci\xc3\xb3-Sant Vicent, resultat de la uni\xc3\xb3 dels diferents poblats \xc3\xa0rabs que s'hi establiren a la zona, com \xc3\xa9s el cas de Benigasl\xc3\xb3, Benissahat i Zeneta. El seu tramat conserva els trets t\xc3\xadpics d'una vila \xc3\xa0rab, amb carrers curts i estrets. El seu centre es troba a la pla\xc3\xa7a de Sant Vicent, lloc on es troba l'ermita hom\xc3\xb2nima. Altres llocs importants s\xc3\xb3n la pla\xc3\xa7a de l'Assumpci\xc3\xb3, on s'hi troba l'esgl\xc3\xa9sia i la torre de Benissahat, i la pla\xc3\xa7a dels Xorros, on se situa una font centen\xc3\xa0ria i que acull les vesprades de vaques en els primers dies de les festes.\n_START_SECTION_\nL'ermita\n_START_PARAGRAPH_\nL'ermita del patr\xc3\xb3 de la Vall d'Uix\xc3\xb3 est\xc3\xa0 situada a la pla\xc3\xa7a de Sant Vicent Ferrer (coneguda popularment com La placeta). La seua construcci\xc3\xb3 data del segle XVII, i es troba sobre els fonaments d'un antiga mesquita. L'any 2009 va ser restaurada per tal de tornar-li la bellesa que va perdre durant els anys."